கிறித்தவ மதமாற்ற இயந்திரம் இந்திய வரலாற்றில் நிகழ்த்தும் ஊடுருவலைப் பற்றிய உங்கள் கட்டுரை என்னை மிகவும் வருத்தத்துக்கு உள்ளாக்கியது. ஒரே வார்த்தையில் சொல்லப்போனால் எண்பதுகோடி முழுமூடர்களின் நாடு என்று நம்மைப்பற்றி நமக்கே கற்பிக்கிறார்கள். யோசித்துப் பாருங்கள், இங்குள்ள சிந்தனைகள் எல்லாமே திராவிடர்களால் உருவாக்கப்பட்டது. அந்த திராவிடர்கள் ஆரியர்களான பிராமணர்களிடம் தங்கள் சிந்தனைகள் அனைத்தையுமே இழந்து பரிதாபமாக சீரழிந்து முட்டாள்களாக ஆயிரம் வருடங்களாக வாழ்கிறார்கள். தாமஸ் வந்து அவர்களுக்கு கொஞ்சம் ஞானத்தை அளிக்கிறார். அதைக்கூட இந்த மூடத்தமிழர்களால் பேணிக்கொள்ள முடியவில்லை. அவர்கள் மேலும் மேலும் சீரழிந்து அசட்டுக்கும்பலாகவே வாழ்கிறார்கள். ஆரியர்கள் அவர்களை அடிமைகளாக ஆக்கியதற்கு அடிபணிந்து அவர்கள் சொன்னதை எல்லாம் நம்பி அவர்கள் கற்பித்த வரலாற்றையே தங்கள் வரலாறாக ஏற்றுக் கொன்டு வாழ்கிறார்கள். அவர்களை மீட்க மிஷனரிகள் வந்தார்கள். எப்பேற்பட்ட கதை. இது ஆரியர்களை இழிவுபடுத்தவில்லை. உண்மையில் தமிழர்களைபுழுவிலும் கேவலமானவர்களாகக் காட்டுகிறது. சிந்தனைத்திறனும் போர்த்திறனும் இல்லாத அசடுகளாக, தாங்கள் கற்றவற்றைக்கூட பிறர் திரிக்க அனுமதிக்கும் அறிவிலிகளாக காட்டுகிறது. எத்தனை ஆணவமும் , தமிழ் மக்களைப்பற்றிய கேவலமான மதிப்பீடும் இருந்தால் இத்தனைய ஒரு கோட்பாட்டை சொல்லி தமிழ்நாட்டிலேயே மாநாடு கூட்டுவார்கள்! அந்த மாநாட்டுக்கு நம்முடைய தமிழ் அறிஞர்கள் எல்லாம் சென்று அமர்ந்து பேசுவார்கள். நினைக்கும்போது கண்ணீரே வருகிறது. நூற்றாண்டுகளாக நாம் உருவாக்கிய தத்துவம், ஆன்மீகம், கலைகள், இலக்கியங்கள் எல்லாமே பொய்யா? நமக்கு சுயசிந்தனையே இல்லையா? நாம் வெறும் அற்பப்பிறவிகள் தானா? இதைக்கேட்கவா திருக்குறளையும் கம்பராமாயணத்தையும் திருமுறைகளையும் உருவாக்கி நமக்களித்துச் சென்றார்கள் நம் மூதாதையர். நெஞ்சு கொதிக்கிறது. நன்றாக இருக்கட்டும். ஆதிக்க வெள்ளையர்கள் அளித்த சிறு தொகைகளை வாங்கி சொந்த மண்ணையும் மக்களையும் களங்கப்படுத்தும் அந்த மாமனிதர்கள் பிள்ளை குட்டிகளுடன் நீட்டுழி வாழட்டும்.